Omkring 45.000 lastbiltrailere bliver hvert år transporteret med godstog på de danske jernbaner. De fleste af dem vil nu i stedet blive transporteret med lastbiler på de danske veje, efter at Trafik-, Bygge- og Boligstyrelsen som reaktion på sidste uges dødsulykke på Storebæltsbroen har udstedt et forbud mod al transport med trailere, monteret på såkaldte lommevogne.

»En fjerdedel af alt banegods i Danmark vil blive omfattet af forbuddet. Det er omkring 1,75 millioner ton gods årligt. En del af det vil helt oplagt komme ud på landevejene,« siger Michael Svane, direktør for transport og infrastruktur i Dansk Industri og næstformand i Dansk Banegodsforening.

Læs også: Trafikstyrelsen udsteder øjeblikkeligt forbud mod sættevogne på jernbanen

Ulykken på Storebælt, hvor en tom lastbiltrailer til ølflasker rev sig løs fra et godstog og ramte et IC4-tog, er den anden af sin art i Europa, hvor lastbiltrailere er blevet fragtet på lommevogne i tre årtier. Otte personer mistede livet.

Ulykker med lastbiler er derimod hyppige. Over de seneste 10 år har 427 personer mistet livet i lastbilulykker, og 1.294 personer er blevet alvorligt skadet.

»Jeg synes ikke, at det er en proportionel reaktion at forbyde al transport med sættevogne på lommevogne. Nu får man i stedet tusindvis af trailere på lastbiler ud på vejene. Det vil medføre mange flere dødsfald, end man nogensinde kan komme op på med jernbanegods,« siger Thomas Albøg Olsen, tidligere sikkerhedschef i DSB.

»Den risiko, man nu påfører samfundet, er med andre ord mange gange større end risikoen for, at en lignende ulykke sker igen. Myndighederne bliver jo nødt til at foretage en helhedsvurdering, når de vurderer risikoen,« siger han.

Vejdirektoratet: Flere lastbiler giver flere ulykker

I 2017 mistede 38 personer livet i lastbilulykker, og 109 blev alvorligt skadet. Det viser de seneste tal fra Vejdirektoratet, som hvert år opgør ulykkesstatistikken for det danske vejnet. Her bekræfter ingeniør og ekspert i ulykkesstatistik Ida Hvid, at flere lastbiler på vejene forventeligt giver flere trafikulykker.

»Alt andet lige må vi forvente, at et øget antal lastbiler på vejene også vil medføre et øget antal ulykker med lastbiler,« siger hun.

Hun ønsker ikke at forholde sig til, om forbuddet mod at køre med lommevogne konkret vil medføre en forøget trafiksikkerhedsmæssig risiko.

»Vi ved ikke nok om togulykker til at lave en sammenligning mellem de to transportformer. Så jeg kan ikke sige, om dette her er en god eller dårlig løsning. Men flere lastbiler medfører altså flere ulykker på vejene,« siger Vejdirektoratets Ida Hvid.

Vil ikke forholde sig til konsekvenser

Det er Trafik-, Bygge- og Boligstyrelsen, som er sikkerhedsmyndigheden for den danske jernbane, og som har udstedt forbuddet. Men styrelsen vil ikke selv forholde sig til, om forbuddet vil have konsekvenser for trafiksikkerheden, fortæller kontorchef Claus René Pedersson fra Trafik-, Bygge- og Boligstyrelsen.

Hvis man sammenholder antallet af lastbilulykker med antallet af ulykker med godstog, er der så ikke en større trafiksikkerhedsmæssig risiko forbundet med, at trailere bliver fragtet af lastbiler frem for godstog; med andre ord en større risiko ved at forbyde lommevogne, end ved at lade være?

»Vi forstår på branchen, at forbuddet naturligt nok vil føre til, at en del gods vil blive flyttet fra bane til vej, så længe det aktuelle forbud består. Det er vores forventning, at forbuddet bliver forholdsvis kortvarigt. Styrelsen kan ikke forholde sig til en eventuel forskel i trafiksikkerheden i den periode, hvor der flyttes gods fra bane til vej,« siger Claus René Pedersson.

Forbuddet skal indtil videre vare to uger.

Ét tidligere tilfælde

Forbuddet blev udløst af, at Trafik-, Bolig- og Byggestyrelsen sammen med Havarikommissionen har foretaget en kontrolundersøgelse hos operatøren DB Cargo i mandags og fundet et »forholdsmæssigt for stort antal fejl« i låsemekanismen.

I 2017 blev der kørt 45.431 lastbiltrailere med godstog på den danske jernbane, viser de seneste tal fra Danmarks Statistik.

I Tyskland bliver omkring 900.000 lastbiltrailere hvert år transporteret med godstog. Her oplevede man for fem år siden en ulykke med en lastbiltrailer, der tilsvarende havde flyttet sig på en godsvogn. Vognen ramte en bropille nær Hamborg, og ingen mennesker kom til skade. Det viste sig efterfølgende, at låsemekanismen med den såkaldte kongetap ikke var blevet sikret korrekt.

»Tænk på, hvor mange lommevogne, der har kørt rundt i Europa i næsten 30 år. Og alligevel har der kun været én tidligere hændelse. Og der ved man, at vognen var læsset forkert. Der har ikke været en eneste ulykke som følge af defekter. Hvis de låse generelt er dårlige, så ville vi have set flere tilfælde,« siger Thomas Albøg Olsen.

Han efterlyser mere omfattende undersøgelser af låsemekanismen på lommevogne.

»Her har myndighederne foretaget én test. Det er ikke nok. Det skal undersøges nærmere, hvad der egentlig skal til for at rive en lastbiltrailer ud af låsemekanismen, før man udsteder et landsdækkende forbud«.